דפנה רכטר

דפנה רכטר (נולדה ב-15 ביולי 1965) היא זמרת-יוצרת ושחקנית קולנוע, טלוויזיה ותיאטרון ישראלית, זוכת שני פרסי אופיר לשחקנית הראשית הטובה ביותר (1991 ו-1998) ופרס התיאטרון הישראלי.

 ראשית חייה 
ממוזער|220px|רכטר עם אמה ואחיה, 1970

דפנה רכטר נולדה למשפחת אמנים. היא בתם של האדריכל יעקב רכטר והשחקנית חנה מרון. אחיה הוא האדריכל אמנון רכטר, ואחותה היא חוקרת המתמטיקה של קאנט ד"ר עפרה רכטר. היא אחותם למחצה של המוזיקאי יוני רכטר והמאיירת מיכל לויט, מנישואיו הראשונים של אביה.

רכטר סיימה את לימודיה בבית הספר למשחק בית צבי. במהלך לימודיה עבדה כמוכרת תכשיטים בפסאז' הוד (רחוב דיזנגוף 101) של תיאטרון הקאמרי.

בראיון בינואר 2022 סיפרה רכטר כי היא השתמשה החל מגיל 14 ובמשך כ-40 שנים בסמים קשים מסוגים שונים. היא גם דיברה בתקשורת בגלוי על היחסים המורכבים שהיו לה עם אמה.

 קריירה 
שמאל|220px|ממוזער|דפנה רכטר (באמצע) לצד אריה מוסקונה (מימין) ומילי אביטל (משמאל) בסרטו של יעקב גולדווסר, "מעבר לים", 1991

ב-1984 השתתפה בתפקיד אורח בסדרה הקומית "קרובים קרובים".

ב-1991 השתתפה בסרט "מעבר לים" לצד אריה מוסקונה וזכתה עליו בפרס אופיר. לאחר מכן שיחקה בשורה של סרטים ישראליים: "מקס ומוריס" לצד משה איבגי ואורנה בנאי (1994), "קשר עיר" לצד יונתן סגל ב-1998 (עליו זכתה בפרס אופיר), "צור הדסים" (1999) ו"פיתוי" (2002) המבוסס על הרומן "פיתוי" מאת רם אורן.

ב-1992 לקחה פסק זמן מעולם המשחק ועברה להתגורר בניו יורק שם עבדה בבית חרושת ליצור כובעים, וכעורכת בתחנת הטלוויזיה של הישראלים בעיר.

בטלוויזיה השתתפה במיני-סדרה "אנס הבושם" (לצד נתי רביץ), בסדרת הדרמה "מיי פירסט סוני" לצד יורם חטב (2002), ובשנת 2003 החלה לשחק בטלנובלה "אהבה מעבר לפינה" (לצד אגם רודברג) במשך שלוש עונות. בנוסף השתתפה בדרמות הטלוויזיה "אהבה ממדרגה ראשונה", "משחקי ראש" ו"המכון".

שיחקה בהצגות רבות בתיאטרון הישראלי: בתיאטרון באר שבע שיחקה ב"ברור כשמש", "קומדיה של טעויות" (לצד גיל פרנק), "טובת המולדת", "הביצה", "שם המשחק", "דון ז'ואן", "מפיסטו", "רוחות" (לצד אמה, חנה מרון), "מפגש משולש", "שלוש אחיות", "מעקב באפילה" וב"כטוב בעיניכם". בהבימה שיחקה ב"אותלו" ובבית ליסין ב"גג שקוף", "גן עדן דרום", "הקונצרט", "קיסריה סופ"ש", "המים זוכרים", "ריגוש", "יומנים" ו"חיים פרטיים".

בשנת 2008 פרשה רכטר ממשחק והתמקדה בשירה ובנגינה בסקסופון.

ב-2012 היא הגיחה לתיאטרון בהצגה "סוסים על כביש גהה" שעלתה בתיאטרון בית ליסין. באותה השנה גילמה את טליה בסדרת הטלוויזיה "יומני החופש הגדול".

בשנת 2013 הוציאה את אלבום הבכורה שלה, "Airbaloon", יחד עם המוזיקאי נעמן טל. באותה העת החלה לשדר בתחנת הרדיו האינטרנטית 109FM תוכנית בשם "סולם רכטר".

בשנת 2015 הוציאה את אלבומה השני, "דפנה רכטר: ביום טוב", בהפקתה המוזיקלית של קורין אלאל. במסגרת האלבום, חידשה רכטר את השיר "נכון להיום" שביצע במקור זהר ארגוב.

בשנת 2022 שבה אל בימת התיאטרון כשגילמה את מיקה במחזה "טריאז'" בתיאטרון בית ליסין, לצידה של יונה אליאן.

בשנת 2021 הוציאה את הסינגל "להתגרש מעצמי" ובהמשך חידשה את שירו של שלמה יידוב, "שיר בין ערביים".

בשנת 2025 חידשה את השיר "סוף העונה" שביצעה במקור גלי עטרי, ובמקביל הוציאה את הסינגל "אולי הפחד". בדצמבר של אותה השנה, הוציאה לאור את אלבומה השלישי, "הכל שקט עכשיו".

 חיים אישיים 
רכטר גרושה ולה בת אחת בשם זואי שנולדה ב-1996.

רכטר טבעונית, הידועה גם בזכות תרומתה למאבק למען זכויות בעלי חיים.

רכטר מתגוררת בתל אביב.

 פילמוגרפיה 
 שנה סרט/סדרה תפקיד1984 קרובים קרובים ענת1991 מעבר לים רוזה גרינברג1993 עניין של זמן עופרה אריאל1994 מקס ומוריס בלה הלינשטיין1997 האישה באפור גליהאהבה מדרגה ראשונה מאירהביפאירנה1998אנס הבושםריטה קשר עיר אווה1999 משחקי ראשמיכלצור הדסיםאילנה2001 המכון2002 פיתוידפנה עילם2002–2003 מיי פירסט סוניאלמה לזר2003–2005 אהבה מעבר לפינהדניאלה ברזילאי2008אולי הפעםיעל שץ2012יומני החופש הגדולטליה

 דיסקוגרפיה 
אלבומים
 Airbaloon (עם נעמן טל, 2013)
 דפנה רכטר: ביום טוב (הפקה: קורין אלאל, 2015)
הכל שקט עכשיו (2025)

סינגלים
 עיוורון זמני (2015)
 נכון להיום (2015)
 אלוהימים (2015)
 להתגרש מעצמי (2021)
 שיר בין ערביים (2023)
 שרב (2025)
 סוף העונה (2025)
 אולי הפחד (2025)
 ריגרסיה (2025)

קישורים חיצוניים

 דפנה רכטר באתר הבמה
 דפנה רכטר מדברת על המשבר שלה עם גיל ריבה




 ענת מוניץ, ריאיון: בין בית ליסין ללבונטין 7, באתר הבמה, 5 בנובמבר 2012





הערות שוליים

קטגוריה:שחקניות קולנוע וטלוויזיה ישראליות
קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:זמרות ישראליות
קטגוריה:זמרים ישראלים
דפנה
קטגוריה:בוגרות בית צבי
קטגוריה:בוגרי בית צבי
קטגוריה:טבעוניות ישראליות
קטגוריה:טבעונים ישראלים
קטגוריה:זוכות פרס אופיר: השחקנית הטובה
קטגוריה:שחקניות ישראליות
קטגוריה:זוכי פרס אופיר: השחקן הטוב
קטגוריה:תל אביב-יפו: אישים
קטגוריה:ישראליות שנולדו ב-1965
קטגוריה:ישראלים שנולדו ב-1965